Miestne zastupiteľstvo mestskej časti Bratislava-Petržalka 

Materiál na rokovanie Miestneho zastupiteľstva
mestskej časti Bratislava-Petržalka konaného 
dňa 18. decembra 2007

Materiál číslo: 107/2007

K bodu:  Správa z kontroly čerpania  finančných prostriedkov  z rozpočtu mestskej časti
               na  finančné  výpomoci  poskytované  v roku  2006  oddelením  sociálnych   vecí
               a zdravotníctva Miestneho úradu mestskej časti Bratislava-Petržalka 

Predkladá: 					Návrh uznesenia: 

Miroslav Skovajsa				Miestne zastupiteľstvo mestskej časti 
miestny kontrolór				Bratislava-Petržalka

						b e r i e     n a     v e d o m i e 

						Správu z kontroly čerpania finančných 
						prostriedkov z rozpočtu mestskej časti
						na finančné výpomoci poskytované
						v roku 2006 oddelením sociálnych vecí
						a zdravotníctva Miestneho úradu
						Mestskej časti Bratislava-Petržalka 

Miestny úrad mestskej časti Bratislava-Petržalka 
útvar miestneho kontrolóra 

S p r á v a 
z kontroly čerpania finančných prostriedkov z rozpočtu mestskej časti na finančné výpomoci
 poskytované v roku 2006 oddelením sociálnych vecí a zdravotníctva
Miestneho úradu mestskej časti Bratislava-Petržalka

          V súlade s ustanovením § 18d ods. 2 písmeno a) zákona SNR č. 369/1990 Zb. o obecnom zriadení v znení neskorších zmien a doplnkov, „Plánom kontrolnej činnosti útvaru miestneho kontrolóra na obdobie od 1. júla 2007 do 31. decembra 2007“ schváleným uznesením Miestneho zastupiteľstva mestskej časti Bratislava-Petržalka číslo 72 dňa 26. júna 2007 a na základe príkazu miestneho kontrolóra číslo 11/2007 zo dňa 05. októbra 2007 vykonal  útvar miestneho kontrolóra kontrolu čerpania finančných prostriedkov z rozpočtu mestskej časti na finančné výpomoci poskytované v roku 2006 oddelením sociálnych vecí a zdravotníctva Miestneho úradu mestskej časti Bratislava-Petržalka v čase od 08.10.2007 do 31.10.2007.
 
      Účelom kontroly bolo zistiť výšku finančných prostriedkov čerpaných z rozpočtu Mestskej časti Bratislava-Petržalka na finančné výpomoci poskytnuté v roku 2006.  
      Oddelenie sociálnych vecí a zdravotníctva zabezpečuje úlohy na úseku sociálnej starostlivosti o obyvateľov mestskej časti Bratislava-Petržalka. V rámci uvedenej činnosti poskytuje sociálne výpomoci a jednorázové peňažné a vecné dávky sociálnej pomoci odkázaným obyvateľom v súlade s dokumentom „Koncepcia sociálnej politiky Mestskej časti Bratislava-Petržalka“ schváleným uznesením č. 47 dňa 08.06.1999 a  „Koncepcia sociálnej politiky Mestskej časti Bratislava-Petržalka do roku 2010“ ktorú Miestne zastupiteľstvo mestskej časti Bratislava-Petržalka schválilo dňa 04.10.2005 uznesením č. 262.         
                                         
      V rámci  schváleného rozpočtu Mestskej časti Bratislava-Petržalka na rok 2006 a jeho úpravách, boli vyčlenené prostriedky na poskytovanie jednorázových peňažných dávok a  finančných výpomocí, oddeleniu sociálnych vecí a zdravotníctva miestneho úradu, v celkovej výške    2.516.000 Sk  v členení na položky:
starobní a invalidní dôchodcovia		370.000 Sk 
osamelí občania 				397.000 Sk
jednorázová peňažná dávka 		              39.000 Sk  
rodiny s nezaopatrenými deťmi 	         1.710.000 Sk			 

      Finančné výpomoci sú poskytované odkázaným občanom na základe „Žiadosti o poskytnutie sociálnej výpomoci.“  V žiadosti sa uvedú údaje o majetkových a finančných pomeroch žiadateľa, osobách žijúcich so žiadateľom v spoločnej domácnosti  a obsahuje i zdôvodnenie podania žiadosti o finančnú výpomoc. Finančné výpomoci sa poskytujú  občanom s trvalým bydliskom v mestskej časti Bratislava-Petržalka.   

     Po vydokladovaní všetkých požadovaných údajov (príjem žiadateľa a osôb žijúcich s ním v spoločnej domácnosti, výška poplatkov za nájom bytu a služby, správa praktického a odborného lekára, Sociálnej poisťovne, rodné listy detí, potvrdenia o návšteve školy), a  zaevidovaní v centrálnej evidencii podaní miestneho úradu,  príslušný zamestnanec oddelenia sociálnych vecí a zdravotníctva prekontroluje ich úplnosť, zaeviduje v samostatnej evidencii  podľa rozpočtovej položky požadovanej finančnej výpomoci a vyhotoví spisový obal, v ktorom založí  žiadosť i všetky súvisiace písomnosti. 

Po podrobnom oboznámení sa s predloženými dokladmi a prípadnom prešetrení v domácnosti žiadateľov,  navrhne výšku finančnej výpomoci a po jej písomnom odsúhlasení vedúcou oddelenia vyhotoví  „Oznámenie o poskytnutí finančnej výpomoci“ ktoré podpisuje starosta mestskej časti,  a následne i  „Platobný poukaz.“  

     Platobný poukaz  podpíšu príslušní zodpovední zamestnancami a prednosta miestneho úradu. Na jeho podklade sa vyplatí žiadateľovi z pokladnice priznaná finančná čiastka.  
      Okrem finančných výpomocí vyplatených v hotovosti sa poskytujú i vecné dávky, a to formou objednávky na základné potraviny, ošatenie, školské potreby pre deti. 
V prípade poskytnutia vecnej dávky vyhotoví oddelenie sociálnych vecí a zdravotníctva objednávku, ktorú doručí príslušnej predajni. Po prevzatí tovaru občanom je následne zaslaná faktúra, ktorú po odsúhlasení a potvrdení zodpovedným zamestnancom uhradí mestská časť v súlade so schváleným rozpočtom oddelenia. 

Vecné dávky sa tiež poskytujú formou prevodu na účet z dôvodu uhradenia nájomného, poplatku za úhradu nákladov spojených s hmotným zabezpečením v predškolských zariadeniach, úhradu poplatkov základnej škole, úhradu poplatkov základnej umeleckej škole.    
      Finančná čiastka poskytnutej výpomoci sa posudzuje podľa jednotlivých prípadov v súlade so všeobecne záväznými právnymi normami. Na ich vykonanie však nie je na podmienky mestskej časti vypracovaný vnútroorganizačný predpis. Kontrole bolo podrobených 68   spisov  žiadateľov o finančnú výpomoc, vybraných formou náhodného výberu.  
      Finančné výpomoci starobným a invalidným dôchodcom (15 žiadateľov) boli poskytnuté pri zdravotných problémoch žiadateľov, na doplatky na lieky, úhrady poplatkov spojených so zdravotnou starostlivosťou u lekára, zvýšených nákladoch na bývanie, úhrady pobytu v nemocnici. 
Priemerná čiastka finančnej výpomoci poskytnutej starobným a invalidným dôchodcom v kontrolovaných prípadoch predstavuje sumu 1.767 Sk. 

      Finančné výpomoci osamelým a neprispôsobivým občanom (27 žiadateľov) boli poskytnuté na cestovné náklady spojené s vyhľadávaním zamestnania, poplatky pri vybavení preukazu totožnosti, poplatky za ubytovanie, poplatky za lieky a na preklenutie obdobia bez finančných prostriedkov. 
Priemerná čiastka finančnej výpomoci poskytnutej osamelým a neprispôsobivým občanom v kontrolovaných prípadoch predstavuje sumu 1.207 Sk. 

      Finančné výpomoci rodinám s nezaopatrenými deťmi (26 žiadateľov) boli poskytnuté na náklady spojené s nákupom základných potravín, liekov, ošatenia, školských a hygienický potrieb pre deti, preklenutie obdobia bez finančných prostriedkov. 
      Z kontrolovaných spisových materiálov bola v dvoch prípadoch poskytnutá výpomoc formou vyhotovenia objednávky na nákup tovaru, v jednom prípade bol uskutočnený prevod finančných prostriedkov na účet základnej školy a v jednom prípade bola poskytnutá jednorázová dávka v hmotnej núdzi v súlade s ustanovením § 15 zákona č. 599/2003 Z.z., o pomoci v hmotnej núdzi, v znení neskorších predpisov na úhradu mimoriadnych výdavkov na základného vybavenia domácnosti. 
      Priemerná čiastka finančnej výpomoci poskytnutej rodinám s deťmi v kontrolovaných prípadoch predstavuje sumu 2.077 Sk.       

      Vykonanou kontrolou čerpania finančných prostriedkov z rozpočtu mestskej časti  na finančné výpomoci poskytované v roku 2006 oddelením sociálnych vecí a zdravotníctva Miestneho úradu mestskej časti Bratislava-Petržalka bolo zistené, že :
- rozpočtované finančné prostriedky 2.516.000 Sk boli čerpané  vo výške 2.500.165 Sk, ktorá predstavuje 99,4 % rozpočtu na rok 2006, schváleného uznesením Miestneho zastupiteľstva mestskej časti Bratislava-Petržalka č.271 dňa 20.12.2005 a jeho následných úprav, 
- pri čerpaní finančných prostriedkov na finančné výpomoci postupuje oddelenie sociálnych vecí a zdravotníctva  Miestneho úradu mestskej časti Bratislava-Petržalka transparentne a v súlade platnými právnymi predpismi.